**OBJAVA ZA MEDIJE**

Od 7. do 11. listopada diljem Hrvatske:

Uskoro 7. izdanje **Festivala o pravima djece**

Sedmu godinu zaredom, **od 7. do 11. listopada**, održat će se **Festival o pravima djece**, prvi inkluzivni festival u Hrvatskoj, čije najnovije izdanje donosi zanimljiv filmski i popratni program za **cijelu obitelj**.

U proteklih šest festivalskih izdanja program je iz godine u godinu otvarao nove teme značajne za **odrastanje i suvremeno okruženje djece i mladih**, a ove će se godine održati pod motom ***Svi u kino, kino za sve.***

Uz projekcije u **Zagrebu**, Festival će se paralelno održavati i diljem Hrvatske – u *Cinestar* kinima u **Splitu, Rijeci, Osijeku, Vukovaru, Slavonskome Brodu, Varaždinu, Šibeniku, Zadru** i **Dubrovniku**. Zahvaljujući suradnji s *Kino mrežom*, program Festivala moći će pratiti djeca, mladi i odrasli u nezavisnim kinima u **Pazinu, Puli, Poreču, Rovinju, Kutini, Sisku, Novskoj, Koprivnici** i **Čakovcu**.

U glavnom programu Festivala svoje su mjesto našla tri popularna obiteljska kino-hita: *Disney*-evi blockbusteri ***Čudesan tim iz McFarlanda*** i ***Šašavi dan obitelji Cooper*** te norveška obiteljska avantura ***Operacija Arktik***.

Uz popularne obiteljske filmove, Festival će prikazati i **filmove djece i mladih**, u dva programska bloka. U Rijeci, Splitu i Zagrebu organizirane su i **panel diskusije** s mladima, uz švedski film ***Pravila ponašanja***, koji progovara o vršnjačkom nasilju i problemima odrastanja u malim sredinama. Film je osvojio nagradu žirija na ovogodišnjem *Los Angeles Film Festivalu* i Kristalnog medvjeda u programu Generacija14plus na *Berlinaleu*.

*Ove godine posebno želimo podsjetiti koliko je kino bilo i može biti poticajno mjesto okupljanja, druženja, razmjene, poticanja neophodne bliskosti, veselja. Obitelj, u najširem i najboljem značenju riječi – djeca i oni koji o djeci skrbe, brinu, tu su kad ih trebamo kroz dječju i mladenačku dob – ima svoje dragocjeno vrijeme koje treba zadržati, njegovati, cijeniti. Dobre vibracije ovogodišnjih filmova za djecu i odrasle, u kinu Europa, kroz pozitivne primjere ljubavi i smijeha, podsjetit će odrasle na ugodno slobodno vrijeme koje, u često užurbanom i obvezama opterećenom, vremenu propuštamo provesti s onima koji nas najviše trebaju – djecom,* ističe **Tatjana Aćimović**, umjetnička direktorica Festivala.

Festival zajednički organiziraju udruga *Alternator*, *UNICEF Hrvatska*, *Hrvatski filmski savez*, *Ured pravobraniteljice za djecu* te partneri *Blitz Cinestar* i *Kino Mreža*.

\_\_

Za sva dodatna pitanja, slobodno nas kontaktirajte na pr@festivalopravimadjece.org ili na 091.197.8007.